钦定古今图书集成/明伦汇编/氏族典/第352卷 > 《廖用贤尚友录》 > 侯安都
## 钦定古今图书集成/明伦汇编/氏族典/第352卷 > 《廖用贤尚友录》 > 侯安都

按《陈书侯安都传》，“安都字成师，始兴曲江人也。世为
郡著姓。父文捍，官至光禄大夫。安都工隶书，能鼓琴，
涉猎书传，兼善骑射。梁始兴内史萧子范辟为主簿。
侯景之乱，高祖入援京邑，安都引兵从高祖，力战有
功。元帝授猛烈将军，富川县子。随高祖镇京口，除兰
陵太守。绍泰元年，以功授使持节散骑常侍、都督南”
徐州诸军事。高祖与齐军战于莫府山，命安都领步
骑横击其后，齐军大败。以功进爵为侯，改封西江县
公，为丹阳尹，出为南豫州刺史。世祖即位，迁司空，仍
为征北将军，出顿芜湖。天嘉元年，进爵清远郡公，改
封桂阳郡公。安都自王琳平后，勋庸转大，又自以功
安社稷，渐用骄矜，部下将帅，多不遵法度，检问收摄，
则奔归安都。世祖性严察，深衔之。安都弗之改，日益
骄横。帝甚恶之，自是阴为之备。三年，蔡景历希旨，称
安都谋反，世祖虑其不受制。明年，除为江州刺史。还
都，世祖引安都宴于嘉德殿，于坐收安都赐死。安都
长子敦，为员外散骑侍郎，天嘉二年，堕马卒。太建三
年，高宗追封安都为陈集县侯，子亶为嗣。安都从弟
晓，累从安都征讨有功，官至东衡州刺史、怀化县侯。
天嘉三年卒。